סטארהוק (קומיקס)

| --- | --- |

סטאקאר אוגורד כסטארהוק, כפי שהופיע על עטיפת החוברת Guardians of the Galaxy Vol.2 #3 מספטמבר 2008, אמנות מאת קלינט לאנגלי.
 סוג:  אנטי גיבור
 הוצאה לאור:  מארוול קומיקס
 הופעה ראשונה:  סטאקאר: Defenders #27 (ספטמבר 1975) אלטה: Defenders #29 (נובמבר 1975)
 יוצרים:  סטיב גרבר, סאל בוסימה
 גילום הדמות:  סילבסטר סטאלון כסטאקאר, מישל יאו כאלטה ("שומרי הגלקסיה: חלק 2")
 מידע
 שם אמיתי:  סטאקאר אוגורד אלטה אוגורד
 כינויים:  סטאקאר מבית אוגורד, האחד שיודע, מעניק האור, האור, חאדג'י, סטאקאר ווהן
 סטטוס:  פעיל
 גזע:  אדם/אדם מלאכותי
 מקצוע:  ארכאולוג
 כוחות:  כוח, מהירות, עמידות, סיבולת, רפלקסים וזמישות על-אנושיים, חיזוי, תעופה, מניפולציית אנרגיה, אי-פגיעות, חיי נצח. חושים מחודדים
 חברוּת בקבוצה:  שומרי הגלקסיה
 חברוּּת לשעבר בקבוצה:  האוונג'רס (חבר כבוד) דפנדרס בוזזי ארקטורוס
 אזרחות:  ארקטוראני
 דמויות קשורות
 משפחה:  וונדל ווהן (אב, מת) קיסמט (אם) אדם וורלוק וגייל ווהן (דודים) גילברט וליסה ווהן (סבים) סאלאן ואוגורד (הורים מאמצים וחותנים לשעבר) אלטה אוגורד (אחות מאמצת וגרושה) טארה, סיטה וג'ון אוגורד (בנים, מתים)
סטארהוק (באנגלית: Starhawk, "נץ הכוכבים") הוא דמות בדיונית של אנטי גיבור המופיעה בחוברות הקומיקס שומרי הגלקסיה ביקום מארוול קומיקס. דמותו הופיעה לראשונה בחוברת Defenders #27 מספטמבר 1975 ונוצרה על ידי הכותב סטיב גרבר והמאייר סאל בוסימה. מקורן של שתי הדמויות אשר חלקו את האלטר אגו של סטארהוק, סטאקאר ואלטה אוגורד, הוא מציר הזמן החלופי הידוע כארץ-691, המתרחש לפי חוברות הקומיקס במאה ה-31.
סטאקאר אוגורד נולד על פני כוכב הלכת וספר לוונדל ווהן/קוואזר וקיסמט. הוא נחטף בידי הישות הקוסמית ארה וננטש על פני כוכב הלכת ארקטורוס, שם אומץ בידי זוג ארקטוראני שהיו מהמוטאנטים הבודדים שנותרו בכוכב, והאמין כי הם הוריו הביולוגיים. המוטאנטים נתגלו ונהרגו בידי בוזזי ארקטורוס, כוח צבאי ארקטוראני שנוצר על מנת לחסל את המוטאנטים הארקטוראנים, וסטקאר אומץ בידי הבוזז אוגורד, שנתן לו את שמו - סטאקאר. הוא גדל כבנם של אוגורד וסאלאן וכאחיה של אלטה, שבהמשך נישאה לו. הוא פיתח עניין במדע וארכאולוגיה, וחקר חורבות ומקדשים שהוקדשו לישות הקוסמית הידועה כ"אל הנץ". מאוחר יותר, סטאקאר ואלטה העירו את האל הנץ מתרדמתו, והוא מיזג אותם והעניק להם כוחות-על. סטאקאר ואלטה החליפו את השליטה בגופו של סטאקאר, שכינה אותם "סטארהוק" והם יצאו לחקור את החלל. בשלב מסוים, סטאקאר ואלטה ביקשו מהאל הנץ להפרידם זמנית, ונולדו להם שלושה ילדים: שתי בנותיהם, טארה וסיטה, ובנם ג'ון.
בשנת 3014, סטארהוק סייע לקבוצות שומרי הגלקסיה ודפנדרס לבלום את פלישת גזע הבאדון לכדור הארץ, ולאחר מכן הצטרף לשומרי הגלקסיה. אוגורד שינה את בניהם של סטאקאר ואלטה לערפדי אנרגיה ושלח אותם להרוג את סטארהוק, אך הם מתו בשל הזדקנות מואצת. אלטה הזועמת האשימה את סטאקאר במקרה, והם התגרשו אך המשיכו לפעול יחדיו. בין היתר, סטארהוק ושומרי הגלקסיה סייעו לאוונג'רס בקרב נגד קורבאק, ויצאו למסע חיפושים אחר המגן האבוד של קפטן אמריקה. במהלך קרב נגד פני טייזר וגזע הסטארק, סטאקאר ואלטה הופרדו פיזית אחד מהשני, וכאשר סטאקאר ניסה לחברם בחזרה, הוא ואלטה נאבקו על השליטה ועברו שינוי צורה לגרסה "אפלה" של סטארהוק, המייצרת "אור שחור". שומרי הגלקסיה גירשו את סטאקאר, שהובס בידי אלטה ונשלח אחורה בזמן לחיות את חייו שוב ושוב. אלטה הצטרפה לשומרי הגלקסיה כסטארהוק. כאשר שומרי הגלקסיה חזרו בזמן למאה ה-20 (ארץ-616), לולאת הזמן של סטאקאר נשברה והוא התעמת עם אלטה. לבסוף, האל הנץ התערב, והפריד את שניהם כך שרק לסטאקאר יש את כוחותיו של סטארהוק, בעוד אלטה מסוגלת לייצר מניפולציות אור בלבד. סטאקאר חזר לשומרי הגלקסיה, ולבסוף עזב אותם לאחר שגילה על מוצאו האמיתי, וחבר לאמו כדי לנקום בארה.
בשלב מסוים, סטאקאר הפסיק את מסע הנקמה שלו ושל אמו, וביקר את חברו לקבוצה ואנס אסטרו ואת הקבוצה החדשה של שומרי הגלקסיה במאה ה-21. זמן מה לאחר מכן, גרסה נשית של סטארהוק, שהיא לא אלטה, הגיעה לראשומקום ותקפה את אסטרו ושומרי הגלקסיה, בטענה שקיומו של אסטרו במאה ה-21 גרם לקרע בחלל והזמן. היא נכלאה בידי שומרי הגלקסיה, עד ששוחררה בידי מונדרגון ולקחה את שומרי הגלקסיה לעתיד. היא גילתה שסיבת האנומליה בחלל והזמן היא לא נוכחותו של אסטרו במאה ה-21, אלא פצצה שחזיז שחור עתיד לפוצץ ולקרוע את החלל-והזמן. סטארהוק הזו מקריבה את חייה כדי להציל את שומרי הגלקסיה מידי הבאדון, ומורה לסטאר לורד לעצור את חזיז שחור. מאוחר יותר, סטאקאר ושומרי הגלקסיה נאלצו להתמודד עם קרע בזמן, שגרם לדברים "לקרות פעם נוספת", ובין היתר שינה את מינו את סטאקאר.
השחקנים סילבסטר סטאלון ומישל יאו מגלמים את דמויותיהם של סטאקאר ואלטה אוגורד, בהתאמה, בסרט הלייב אקשן "שומרי הגלקסיה: חלק 2".